**Tuaregikapina** alkoi Nigerissä helmikuussa 2007 ja Malissa elokuussa 2007. Kapina päättyi Malissa helmikuussa 2009 ja Nigerissä puolestaan toukokuussa 2009. Kapinaa käytiin tuaregien ja maiden hallitusten välillä.

MNJ:n kapinallisia Nigerin pohjoisosissa.
Nigeriläinen kapinajohtaja Aghaly Ag Alambo tammikuussa 2008.
Kaapattuja Nigerin armeijan ajoneuvoja kapinallisten tukikohdassa Nigerin Aïrvuoristossa.

Niger
-----

Nigerissä tuaregit ovat jo pitkään tunteneet, että heidät on sysätty epäreilusti sekä taloudellisesti että poliittisesti syrjään. Maan pohjoisosassa sijaitsevalla Agadezin alueella on maailman suurimpiin lukeutuvat uraanivarannot, mutta siltikin alueella on pulaa ruoasta sekä suurta työttömyyttä. Nigeriläinen Mouvement des Nigériens pour la justice (MNJ) aloitti helmikuussa 2007 taistelun Nigerin hallitusta vastaan. Aluksi hyökkäykset olivat merkityksettömiä, mutta vähitellen ne muuttuivat röyhkeämmiksi. Väkivaltaisuudet olivat erilaisia vaihdellen aina Agadezin alueella sijaitseviin sotilastukikohtiin suunnatuista hyökkäyksistä sattumanvaraiseen toimintaan, kuten esimerkiksi maamiinan asettamiseen pääkaupungissa Niameyssa. Miinan räjähdyksessä sai surman yksi sivullinen. MNJ:stä irrottautuneen Front des Forces de Redressement -ryhmän (FFR) toiminta oli vieläkin äärimmäisempää. Väitteiden mukaan FFR kidnappasi vuoden 2008 lopulla YK:n erityislähettilään vain hieman Niameyn ulkopuolella. Maaliskuussa 2009 MNJ:stä irrottautui vielä kolmas ryhmä: Front Patriotique Nigérien (FPN).

MNJ:n mukaan kapinointi johtui siitä, että Nigerin hallitus ei kunnioittanut vuonna 1995 tehtyä, vuosien 1990–1995 tuaregikapinan, rauhansopimusta. Sopimuksessa maan pohjoisosille luvattiin suurempi osuus uraanituloista. MNJ:n mukaan suuri osa tuaregeista on myös esimerkiksi terveydenhuollon ja koulutuksen ulottumattomissa. Myös Agadezin alueen ja etelässä sijaitsevien, djermojen ja hausojen asuttamien alueiden välillä on suuria eroja MNJ:n mukaan. Ärsytystä on aiheuttanut myös Nigerin hallituksen harjoittama uraaninetsintäsopimusten solmiminen ulkomaisten suuryritysten, kuten esimerkiksi kiinalaisen SinoUn kanssa. Kapinalliset kidnappasivat SinoUn työntekijöitä kesällä 2007 Ingallin lähistöllä. Myöhemmin työntekijät vapautettiin.

Kapinoinnin vuoksi Nigerin pohjoisosien matkailuelinkeino kärsi, sillä useita ravintoloita ja hotelleja jouduttiin sulkemaan Agadezissa. Myös Euroopasta Agadezin lentoasemalle saapuvat tilauslennot loppuivat. Matkailijoilta suljettiin Nigerin pohjoisosat Agadezia ja Arlitia lukuun ottamatta. Myös idempänä sijaitsevaan Bilmaan matkailijat pääsivät, mutta ainoastaan N'guigmin kautta. Alkuvuodesta 2009 kaikki ajoneuvot joutuivat kulkemaan Tahouan kaupungista pohjoiseen sotilassaattueessa. Myös avustustyöntekijöiltä ja toimittajilta kiellettiin pääsy Agadezin alueelle.

Nigerissä tuaregikapina päättyi toukokuussa 2009 aselepoon.

Mali
----

Nigeriläisen Iférouanen varapormestari Mohamed Houma tammikuussa 2008. Iférouanen asukkaat pakenivat suurin joukoin paikkakunnalta kapinoinnin vuoksi.
Toukokuussa 2006 kapinallisten suorittama aseryöstö malilaisessa Kidalin kaupungissa herätti pelkoa uudesta kapinasta. Kesäkuussa Malin hallitus solmi tuaregikapinallisten kanssa rauhansopimuksen Algerian välityksellä. Tuaregit vaativat maan pohjoisosalle suurempaa itsehallintoa.

Kapinapäällikkö Ibrahim Ag Bahanga ilmoitti elokuussa 2007 muodostaneensa liiton nigeriläisten kapinallisten kanssa, mutta nigeriläinen MNJ kiisti liittoutumisen. Elokuussa malilaiset kapinalliset aloittivat hyökkäykset sotilaskohteita vastaan. Tuaregikapinalliset kidnappasivat elokuussa myös Algerian ja Nigerin rajojen tuntumassa Malin hallituksen sotilaita. Kapinalliset surmasivat toukokuussa 2008 17 sotilasta Malin koillisosassa sijaitsevaan sotilasasemaan kohdistuneessa hyökkäyksessään huhtikuussa sovitusta aselevosta huolimatta. Joulukuussa 2008 tuaregikapinalliset ottivat lukuisia panttivankeja sekä tappoivat vähintään 20 ihmistä Pohjois-Malissa sijaitsevassa sotilastukikohdassa. Malin hallitus ilmoitti helmikuussa 2009, että maan armeija oli saanut kaikki aktiivisten tuaregikapinallisryhmien tukikohdat hallintaansa, jonka seurauksena kapinajohtaja Ibrahim Ag Bahanga pakeni Malista ja 700 kapinallista laski aseensa viikko tämän jälkeen Kidalissa.

Lähteet
-------

* Anthony Ham ym.: *West Africa*. Lontoo: Lonely Planet, 2009. ISBN 978-1-74104-821-6. (englanniksi)

### Viitteet

1. 1 2 3  Timeline: Mali  2009. BBC. Viitattu 5.1.2010.
2. 1 2  Cease-fire truce reached with Niger rebels  15.5.2009. United Press International, Inc. Viitattu 5.1.2010. (englanniksi)
3. 1 2 3  Niger leader meets Tuareg rebels  4.5.2009. BBC. Viitattu 6.1.2010. (englanniksi)
4. 1 2 3 4 5 6 7 8  Ham 2009, s. 606
5. ↑  Niger Tuareg Rebel Rejects Talk Of Ceasefire  19.8.2008. Javno.com.  Arkistoitu 24.1.2019. Viitattu 5.1.2010. (englanniksi)
6. 1 2 3  Ham 2009, s. 525
7. ↑  Tuareg leaders discuss Mali peace  5.11.2007. BBC. Viitattu 5.1.2010. (englanniksi)
8. ↑  Report: Mali hostage mediators were killed  18.8.2008. United Press International, Inc. Viitattu 5.1.2010. (englanniksi)
9. 1 2 3 4  Niger's government, Tuareg rebels pledge peace  7.4.2009. Reuters, AlertNet (ReliefWeb). Viitattu 5.1.2010. (englanniksi)
10. ↑  Tuareg leaders discuss Mali peace  5.11.2007. BBC. Viitattu 6.1.2010. (englanniksi)
11. 1 2 3  Niger-Mali Tuareg unrest  3.9.2007. AlertNet.org, Reuters Foundation.  Arkistoitu 20.6.2010. Viitattu 6.1.2010. (englanniksi)
12. ↑  China firm suspends Niger uranium activities-source  10.7.2007. AlertNet.org, Reuters Foundation. Viitattu 6.1.2010. (englanniksi)
13. ↑  Ham 2009, s. 604
14. ↑  Tuareg rebels attack Mali army camp killing 32.  *Daily Mail*, 22.5.2008.  Associated Newspapers Ltd. Artikkelin verkkoversio. Viitattu 6.1.2010.  (englanniksi)

Aiheesta muualla
----------------

* Kuvia tai muita tiedostoja aiheesta **Tuaregikapina (2007–2009)** Wikimedia Commonsissa

* AlertNet: Niger-Mali Tuareg unrest (englanniksi)
* Al Jazeera: Unrest in Sahara (englanniksi)
* Mouvement des Nigériens pour la justicen kotisivut (ranskaksi)